Príslušníci Národnej kriminálnej agentúry v spolupráci s pracovníkmi kriminálneho úradu finančnej správy zadržali pestovateľov a dílerov marihuany, ktorí pôsobili v trnavskom kraji.
Počas akcie s krycím názvom Hydro zadržali v stredu 29. októbra štyri osoby, Ľubomíra D., Štefana P., Igora S. a Lukáša P. Troch podozrivých zadržali priamo pri domových prehliadkach, jedného na železničnej stanici v Kľačanoch. Informovala o tom krajská policajná hovorkyňa Martina Kredatusová.
Päťdesiat policajtov NAKA a Krajského riaditeľstva PZ v Trnave spolu s pracovníkmi finančnej správy vykonali štyri domové prehliadky v obciach Kľačany, Červeník a Potônske Lúky. Počas nich zaistili 3140 g marihuany, čo podľa predbežného znaleckého posudku znamená minimálne 4805 jednorazových dávok drogy. Jej hodnota by prevýšila 31-tisíc eur. Podozriví sa dlhodobo zaoberali distribúciou a pestovaním marihuany v trnavskom kraji. Na pestovanie a následné sušenie marihuany využívali pozemok a budovu patriacu k rodinnému domu v obci Potônske Lúky.
Vyšetrovateľ Krajského riaditeľstva Policajného zboru v Trnave obvinil dvoch zadržaných, Ľubomíra D. (31) z obce Kľačany (okr. Hlohovec) a Štefana P. (30) z obce Potônske Lúky (okr. Dunajská Streda) z drogovej trestnej činnosti. Za nedovolenú výrobu omamných a psychotropných látok, jedov alebo prekurzorov, ich držania a obchodovania s nimi im hrozí trest odňatia slobody od 15 do 20 rokov. Zároveň spracoval návrh na ich väzobné stíhanie, o ktorom rozhodne príslušný sudca. Ďalší dvaja zo zadržaných boli prepustení na slobodu.
Zdroj: KR PZ Trnava
REKLAMA